
Grad Osijek
JAVNI POZIV
za financiranje jednokratnih aktivnosti udruga u području 

socijalne djelatnosti i zaštite zdravlja

iz Proračuna Grada Osijeka za 2025.
UPUTE ZA PRIJAVITELJE
Datum objave Javnog poziva: 8. rujna 2025.

Rok za dostavu prijava: do iskorištenja sredstava, a najkasnije do 1. prosinca 2025.

Programom javnih potreba u socijalnoj skrbi i zdravstvu Grada Osijeka za 2025. (Službeni glasnik Grada Osijeka br.24/24 i 7/25)  definirana su prioritetna područja za dodjelu financijskih sredstava udrugama za provedbu jednokratnih aktivnosti s ciljem davanja dodatne ponude u području socijalne djelatnosti i zaštite zdravlja. Ovim Javnim pozivom pozivaju se sve zainteresirane udruge u području socijalne djelatnosti i zaštite zdravlja da se prijave za financijsku potporu za provedbu jednokratne aktivnosti od interesa za opće dobro i to u:
· u području zaštite i promicanja prava osoba s invaliditetom i djece s teškoćama u razvoju, zaštite i promicanja prava starijih i nemoćnih osoba, socijalnih usluga i humanitarnih djelatnosti te zaštite zdravlja

· u području zdrave prehrane

· u području prevencije ovisnosti.
Glavni ciljevi ovog Javnog poziva jesu podržati jednokratne aktivnosti od interesa za opće dobro koje provode udruge, a koje doprinose:

· zaštiti zdravlja te poboljšanju kvalitete života osoba s invaliditetom, djeci s teškoćama u razvoju, starih i nemoćnim osobama ali i svih građana
· poboljšanju svijesti o zdravoj prehrani, potrebi tjelesnog kretanja, prevenciji debljine, smanjenju tjelesne mase i smanjenja pobola od kroničnih nezaraznih bolesti
suzbijanju i sprječavanju pojave ovisnosti o drogama, alkoholu, pušenju, Internetu, klađenju i drugih vrsta ovisnosti među djecom i mladima te rizičnog ponašanja djece mladih vezanih uz eksperimentiranje sa sredstvima ovisnosti.
VISINA FINANCIJSKE POTPORE
Za financiranje aktivnosti u okviru ovog Javnog poziva raspoloživ je iznos od 18.000,00 eura.

Planirana vrijednost Javnog poziva po područjima, najniži i najviši iznos sredstava po područjima financiranja i očekivani broj jednokratnih aktivnosti po područjima određuje se kako slijedi:

Za područje 1. Aktivnosti udruga u području zaštite i promicanja prava osoba s invaliditetom i djece s teškoćama u razvoju, zaštite i promicanja prava starijih i nemoćnih osoba, socijalnih usluga i humanitarnih djelatnosti te zaštite zdravlja
Iznos raspoloživih sredstava: 10.000,00 eura
Raspon sredstava namijenjen za financiranje jednokratne aktivnosti: od 150,00 eura do 700,00 eura

Očekivani broj jednokratnih aktivnosti koji će se ugovoriti za financiranje: 12
Za područje 2. Aktivnosti udruga u području zdrave prehrane
Iznos raspoloživih sredstava: 3.000,00 eura

Raspon sredstava namijenjen za financiranje jednokratne aktivnosti: od 150,00 eura do 700,00 eura

Očekivani broj jednokratnih aktivnosti koji će se ugovoriti za financiranje: 5

Za područje 3. Aktivnosti udruga u području prevencije ovisnosti
Iznos raspoloživih sredstava: 5.000,00 eura

Raspon sredstava namijenjen za financiranje jednokratne aktivnosti: od 150,00 eura do 700,00 eura

Očekivani broj jednokratnih aktivnosti koji će se ugovoriti za financiranje: 5

Aktivnosti se mogu financirati u 100% iznosu ukupnih prihvatljivih troškova, pri čemu prijavitelji nisu dužni osigurati sufinanciranje iz vlastitih izvora.
PRIHVATLJIVI PRIJAVITELJI
Uvjeti koje udruga mora ispuniti u Javnom pozivu su:
· da je upisana u Registar udruga i Registar neprofitnih organizacija

· da vodi transparentno financijsko poslovanje – financijski izvještaji javno su dostupni u Registru neprofitnih organizacija (za obveznike dvojnog knjigovodstva: godišnji Izvještaj  o prihodima i rashodima, Bilanca i Bilješke uz financijske izvještaje, a za obveznike jednostavnog knjigovodstva: Godišnji financijski izvještaj o primicima i izdacima)

· da je svojim statutom opredijeljena za obavljanje djelatnosti i aktivnosti koje su predmet financiranja i kojima promiče uvjerenja i ciljeve koji nisu u suprotnosti s Ustavom i zakonom

· da uredno ispunjava obveze iz svih prethodno sklopljenih ugovora o financiranju iz proračuna Grada Osijeka

· da se protiv korisnika financiranja, odnosno osobe ovlaštene za zastupanje udruge ne vodi kazneni postupak niti je pravomoćno osuđena za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge
· da korisnici projekta/programa moraju biti stanovnici Grada Osijeka ili prijavljeni projekt/program mora zadovoljavati javne potrebe od interesa za Grad, doprinositi razvoju i općem napretku Grada te promicati njegov položaj i ugled i biti utvrđen kao prioritetno područje-

· da je udruga koja traži financiranje do raspisivanja javnog poziva registrirana na području Republike Hrvatske najmanje jednu godinu-

· aktivnosti moraju biti izvršene unutar proračunske 2025. 
Udruge koje se prijavljuju na ovaj javni poziv mogu podnijeti više prijava.  
Svaki prijavitelj može sklopiti samo jedan ugovor u okviru ovog javnog poziva.
PRIHVATLJIVE AKTIVNOSTI KOJE ĆE SE FINANCIRATI PUTEM JAVNOG POZIVA
Udruge mogu podnijeti prijavu za financiranje sljedećih jednokratnih aktivnosti:
· inicijalnu pomoć udrugama za razvoj aktivnost u lokalnoj zajednici
· jačanje kapaciteta udruga za pružanje nekih usluga

· manje potpore za nabavu opreme manje vrijednosti

· obilježavanje značajnih datuma i važnih obljetnica

· organiziranje susreta, natjecanja, priredbi i drugih manifestacija 

· edukacije koje udruga pruža za zajednicu.
Korisnici sredstava u ovom području Ugovorom će se obvezati da će na svim tiskanim, video i drugim materijalima vezanim za provođenje aktivnosti uz istaknuti logotip i naziv Grada Osijeka kao institucije koja istu financira.

PRIHVATLJIVI TROŠKOVI KOJE ĆE SE FINANCIRATI OVIM JAVNIM POZIVOM
Sredstvima ovog Javnog poziva mogu se financirati samo stvarni i prihvatljivi troškovi, nastali provođenjem aktivnosti u vremenskom razdoblju naznačenom u ovoj Uputi. Prilikom procjene kvalitete aktivnosti, ocjenjivat će se potreba naznačenih troškova u odnosu na predviđenu aktivnost, kao i realnost visine navedenih troškova.
Pod prihvatljivim troškovima podrazumijevaju se troškovi koji su neposredno povezani uz predloženu aktivnost kao što su:

· naknada izvoditeljima iz udruge i/ili vanjskim suradnicima koji sudjeluju u provedbi aktivnosti (npr. ugovor o djelu, ugovor o autorskom djelu) pri čemu treba navesti ime i prezime osobe koja će biti angažirana, njezine stručne kompetencije i sl.

· organizacija edukativnih aktivnosti, okruglih stolova i sl. (pri čemu treba posebno naznačiti vrstu i cijenu svake usluge)

· materijal za aktivnosti

· grafičke usluge (usluge tiskanja letaka, brošura, pri čemu treba navesti vrstu i namjenu usluge, količinu, jedinične cijene)

· usluge promidžbe (promidžbeni materijal  pri čemu je potrebno navesti vrstu promidžbe, trajanje i cijenu usluge)

· dio troškova reprezentacije vezani uz organizaciju aktivnosti (pri čemu treba navesti svrhu, učestalost i očekivani broj sudionika i sl.)  uz uvjet da trošak reprezentacije ne može biti jedini trošak aktivnosti

· troškovi nabavke opreme ili iznajmljivanja opreme nužne za provedbu aktivnosti 

· ostali troškovi koji su izravno vezani za provedbu aktivnosti (npr. troškovi uredskog materijala, poštanski troškovi i sl).
U neprihvatljive troškove spadaju:

· dugovi i stavke za pokrivanje gubitaka ili dugova

· dospjele kamate

· stavke koje se već financiraju iz javnih izvora

· gubitci na tečajnim razlikama

· zajmovi trećim stranama
· troškovi alkoholnih pića 

· kazne, financijske globe i troškovi sudskih sporova

· donacije u dobrotvorne svrhe

· drugi troškovi koji nisu u neposrednoj povezanosti sa sadržajem i ciljevima aktivnosti.
PRIJAVA I DOKUMENTACIJA KOJU PODNOSITELJ MORA PRILOŽITI  TE NAČIN PRIJAVE
Prijava na Javni poziv mora sadržavati:

· ispunjen obrazac za prijavu – opis jednokratne aktivnosti  (Obrazac br. 1)
· ispunjen obrazac proračuna – troškovnik jednokratne aktivnosti (Obrazac br. 2)
Obrasci se popunjavaju na računalu. 

Obrasci u kojima nedostaju traženi podaci i rukom ispisani obrasci neće biti uzeti u razmatranje i takva prijava smatrat će se nepotpunom. 

NAČIN PREDAJE PRIJAVE 
1.
PRIJAVA U PAPIRNATOM OBLIKU
U zatvorenoj omotnici preporučeno poštom ili osobno u pisarnici Grada Osijeka na adresu: GRAD OSIJEK, Franje Kuhača 9, 31000 Osijek, s naznakom: ("Ne otvaraj - Javni poziv za financiranje aktivnosti udruga u području socijalne djelatnosti i zaštite zdravlja iz Proračuna Grada Osijeka u 2025."). Obrazac za prijavu može se preuzeti na internetskim stranicama Grada Osijeka www.osijek.hr. Ako se prijava predaje u papirnatom obliku obrasci se dostavljaju u izvorniku (potpisani i ovjereni pečatom Udruge).

ili

2.
PRIJAVA U ELEKTRONSKOM OBLIKU (putem portala E-usluge Grad Osijek)
Prijava se podnosi elektronskim putem, registracijom na internet stranici E-usluge Grad Osijek, na linku: http://e-usluge.osijek.hr/ pri čemu prijavitelji mogu koristiti Upute za registraciju koje se nalaze na stranicama Grada Osijeka. Nakon završenog postupka registracije (potvrde e-mail adrese) možete početi s ispunjavanjem on-line prijave. Prijava se sastoji od tri cjeline:

· podaci o prijavitelju

· podaci o aktivnosti

· financijski podaci.

Da bi prijava mogla biti poslana, sve cjeline trebaju biti ispunjene.

Prije slanja konačne prijave u sustav, prijava se može spremati i mijenjati više puta sve do se ne izabere opcija PREDAJ ZAHTJEV.

Jednom poslana prijava ne može se više mijenjati.

Sastavni dio prijave je i obrazac proračuna – troškovnik aktivnosti koji se ispunjen prilaže obrascu (link za preuzimanje obrasca naznačen je u prijavi). Ispunjen Obrazac proračuna – troškovnik aktivnosti prilaže se kao obvezan prilog.
E - obrazac popunjen i ispostavljen elektroničkim putem pravovaljan je bez potpisa i pečata. 
Nakon što je on-line prijava poslana potrebno je odabrati opciju PREUZMI. 

Ispisanu prijavu i obrazac Proračuna potrebno je potpisati i ovjeriti te ju čuvati u vlastitoj arhivi kao izvornik (obrasci se dostavljaju u izvorniku samo na zahtjev Grada Osijeka). 
ROK ZA SLANJE PRIJAVA
Javni poziv bit će otvoren do iskorištenja sredstava, a najkasnije do 1. prosinca 2025.
PROCJENA PRIJAVA I DONOŠENJE ODLUKE O ODOBRAVANJU FINANCIJSKIH SREDSTAVA
Sve pristigle i zaprimljene prijave proći će kroz sljedeću proceduru:

- 
pregled prijava u odnosu na propisane uvjete javnog poziva

- 
procjena prijava koje su zadovoljile propisane uvjete javnog poziva

- 
ugovaranje i isplata financijskih sredstava.

Postupak pregleda i procjene prijava na Javni poziv obavlja Povjerenstvo za ocjenjivanje jednokratnih aktivnosti udruga na Javnom pozivu za financiranje jednokratnih aktivnosti udruga u području socijalne djelatnosti i zaštite zdravlja iz Proračuna Grada Osijeka u 2025. (u daljnjem tekstu Povjerenstvo) sukladno Pravilniku o utvrđivanju kriterija, mjerila i postupaka  za odobravanje financiranja udruga iz proračuna Grada Osijeka (Službeni glasnik Grada Osijeka br. 13/15, 12/16, 13A/20, 12/21 i 2/22) temeljem Obrasca za procjenu formalnih uvjeta Javnog poziva i ocjenu kvalitete vrijednosti aktivnosti (Obrazac br. 3.) koji je sastavni dio dokumentacije za provedbu ovog poziva.

Podnositelji prijava koje su nepotpune, ne ispunjavaju uvjete i nisu podnesene na propisani način bit će obaviješteni o neodobravanju jednokratne financijske potpore (obavijest će se poslati na e-poštu prijavitelja ili poštom).

Odluku o odobravanju financijskih sredstava u području socijalne djelatnosti i zaštite zdravlja, na prijedlog Povjerenstva donosi Gradonačelnik najkasnije u roku od 30 dana od dana zaprimanja prijave koja ispunjava uvjete, a ista će se objaviti na Internetskoj stranici Grada Osijeka te će biti dostavljena podnositeljima kojima je odobrena jednokratna financijska potpora na e-poštu udruge koju su naveli prilikom prijave na Javni poziv.
MOGUĆNOST PODNOŠENJA PRIGOVORA 
Podnositelji prijava čije su prijave odbijene mogu podnijeti prigovor Povjerenstvu za prigovore u roku od 8 dana od dana primitka obavijesti, koji će o istome i odlučiti.

Prigovor se podnosi u zatvorenoj omotnici, osobno u pisarnici Grada Osijeka ili preporučeno poštom na adresu:

Grad Osijek

Povjerenstvo za prigovore unutar javnih poziva 

za financiranje jednokratnih aktivnosti udruga iz Proračuna Grada Osijeka u 2025.

Franje Kuhača 9, Osijek
"s naznakom "Ne otvaraj - Javni poziv za financiranje aktivnosti udruga u području socijalne djelatnosti i zaštite zdravlja iz Proračuna Grada Osijeka u 2025." 

Nepravovremeni prigovor neće se razmatrati.  

Odluka Povjerenstva po prigovoru je konačna.
POSTUPAK UGOVORANJA PROVEDBE AKTIVNOSTI 
Grad Osijek i udruga kojoj je odobrena jednokratna financijska potpora sklapaju ugovor (Obrazac br. 5), sukladno Pravilniku.

Prije sklapanja ugovora udruga kojoj je odobrena jednokratna financijska potpora mora dostaviti:

· uvjerenje o nekažnjavanju odgovorne osobe udruge u izvorniku, s tim da uvjerenje ne smije biti starije od šest (6) mjeseci od dana objave javnog poziva,

· potvrdu nadležne porezne uprave o nepostojanju duga prema državnom proračunu u izvorniku, ne stariju od trideset (30) dana od dana objave javnog poziva,

· izjavu o nepostojanju dvostrukog financiranja  (Obrazac br. 4).
Grad Osijek može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predloženu aktivnosti.  Tako izmijenjen obrazac proračuna čini sastavni dio Ugovora. Sastavni dio ugovora čini  i obrazac opisa aktivnosti.

Dostava dodatne dokumentacije
Nakon donošenja Odluke o odobravanju financijskih sredstava u području socijalne djelatnosti i zaštite zdravlja (dalje u tekstu: Odluka), Upravni odjel za socijalnu zaštitu, umirovljenike i zdravstvo obavijestit će odabrane prijavitelje putem e-pošte o daljnjoj fazi financiranja. U prilogu e-pošte prijavitelju se dostavlja Odluka te se obavještava da je obvezan dostaviti potrebnu dodatnu dokumentaciju u zadanom roku.
Prije sklapanja ugovora nadležni upravni odjel provjerit će u Upravnom odjelu za financije i nabavu i Upravnom odjelu za komunalno gospodarstvo, promet i mjesnu samoupravu ima li prijavitelj duga prema Gradu Osijeku. 

U slučaju da prijavitelj u zadanom roku ne dostavi traženu dokumentaciju ili ne podmiri eventualni dug prema Gradu Osijeku, Grad Osijek neće sklopiti ugovor.

Grad Osijek će sredstva isplaćivati temeljem pisanog zahtjeva udruge (Obrazac br. 6)  sukladno sklopljenom ugovoru.

IZVJEŠTAVANJE O PROVEDBI ODOBRENE AKTIVNOSTI 
Udruga kojoj je odobrena jednokratna financijska potpora dužna je Gradu Osijeku dostaviti ispunjen  Obrazac opisnog izvještaja provedbe aktivnosti  (Obrazac br. 7) i Obrazac financijskog izvještaja provedbe aktivnosti  (Obrazac br. 8)  koji je sastavni dio dokumentacije za provedbu javnog poziva u roku od najviše trideset (30) dana od dana provedbe aktivnosti.

Uz izvješće dostavljaju se i prilozi: (preslici računa, preslici faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslik naloga o prijenosu ili izvoda sa žiro računa) te prilozi vezani uz provedbu aktivnosti (fotografije, članci iz medija, brošure, letci…).
Izvješće se dostavlja u zatvorenoj omotnici preporučeno poštom ili osobno predajom u Pisarnici Grada Osijeka u uredovno vrijeme na sljedeću adresu i s naznakom kako je navedeno u nastavku: 
Grad Osijek

Franje Kuhača 9

31000 Osijek

„Javni poziv za financiranje jednokratnih aktivnosti u području socijalne djelatnosti i zaštite zdravlja iz Proračuna Grada Osijeka u 2025.– IZVJEŠĆE“

KLASA UGOVORA: _______
ili
putem e-pošte na adresu koja će biti navedena u ugovoru (ako je izvješće predano ovim putem, obrasci se moraju dostaviti u izvorniku na zahtjev Grada Osijeka).
ČUVANJE DOKUMENTACIJE
Grad Osijek i udruga obvezni su čuvati sve dokumente, podatke i druge relevantne materijale dostavljene u provedbi jednokratne aktivnosti najmanje sedam (7) godina od uplate sredstava.

Sva pitanja vezana za Javni poziv mogu se postaviti isključivo elektroničkim putem, slanjem upita na sljedeću adresu: romana.kovacevic@osijek.hr
POPIS DOKUMENTACIJA  ZA PROVEDBU JAVNOG POZIVA

